Τρελές Αδελφές

Τρελές Αδελφές (αγγλικά: Sister Act) είναι αμερικανική κωμωδία παραγωγής 1992 σε σκηνοθεσία Εμίλ Αρντολίνο. Πρωταγωνιστεί η Γούπι Γκόλντμπεργκ στο ρόλο μιας τραγουδίστριας, η οποία έχει τεθεί υπό προστατευτική επιτήρηση σε ένα μοναστήρι στο Σαν Φρανσίσκο όταν ένας μαφιόζος αρχίζει να την κυνηγάει. Στην ταινία επίσης συμμετέχουν οι Μάγκι Σμιθ, Κάθι Νάτζιμι, Γουέντι Μακίνα και Χάρβεϊ Καϊτέλ.

Η ταινία έγινε μεγάλη εισπρακτική επιτυχία και έλαβε δύο υποψηφιότητες για Χρυσή Σφαίρα.

Πλοκή
Η Ντελόρες Βαν Καρτιέ είναι τραγουδίστρια και έχει παράνομο δεσμό με τον Βινς, αλλά όταν καταλαβαίνει ότι δεν πρόκειται να αφήσει τη σύζυγό του, τον χωρίζει. Μετά από λίγο η Ντελόρις θα γίνει αυτόπτης μάρτυρας ενός φόνου που διατάχτηκε από τον Βινς. Η Ντελόρες πηγαίνει αμέσως στην αστυνομία. Εκεί θα της πουν ότι θα πρέπει να κρυφτεί για λίγο καιρό μέχρι να έρθει η ώρα να γίνει το δικαστήριο και να καταθέσει. Ο ντετέκτιβ που έχει αναλάβει την υπόθεση θεωρεί ότι το κατάλληλο μέρος για να κρυφτεί είναι ένα μοναστήρι, γιατί είναι το μέρος που ο Βινς δεν θα σκεφτεί να ψάξει. Στο μοναστήρι η Ντελόρες θα αποκτήσει νέα ταυτότητα ως Αδελφή Μέρι Κλάρενς. Γρήγορα θα κάνει φιλίες, ειδικά με τις καλόγριες Μέρι Ρόμπερτ, Μέρι Λάζαρους και Μέρι Πάτρικ. Μετά από μια δραπέτευση της Ντελόρες σε ένα μπαρ, η Αιδεσιμώτατη θα την αναγκάσει να πάρει μέρος στη χορωδία του μοναστηριού. Η Ντελόρες θα φέρει τα πάνω κάτω στη χορωδία και θα τη γεμίσει με ζωντάνια. Η χορωδία θα γνωρίσει επιτυχία σε όλη τη γειτονιά και ο Βινς αργά ή γρήγορα θα καταφέρει να την εντοπίσει.

Ηθοποιοί και Χαρακτήρες
 Γούπι Γκόλντμπεργκ στο ρόλο της Ντελόρες Βαν Καρτιέ/Αδελφή Μέρι Κλάρενς
 Μάγκι Σμιθ στο ρόλο της Αιδεσιμώτατης
 Κάθι Νάτζιμι στο ρόλο της Αδελφής Μέρι Πάτρικ
 Γουέντι Μακίνα στο ρόλο της Αδελφής Μέρι Ρόμπερτ
 Μέρι Γουίκς στο ρόλο της Αδελφής Μέρι Λάζαρους
 Ρόουζ Παρέντι στο ρόλο της Αδελφής Άλμα
 Μπιλ Ναν στο ρόλο του Ντετέκτιβ Έντι Σάουθερ
 Χάρβεϊ Καϊτέλ στο ρόλο του Βινς ΛαΡόκα

Παραγωγή
Ο σεναριογράφος Πολ Ρούντνικ έριξε την ιδέα για την ταινία στον παραγωγό Σκοτ Ρούντιν το 1987 και συμφώνησαν και οι δυο ότι η Μπέτι Μίντλερ θα ήταν ιδανική για τον πρωταγωνιστικό ρόλο. Το σενάριο, το αγόρασε αργότερα η Disney. Ωστόσο, η Μίντλερ απέρριψε το ρόλο, φοβούμενη ότι οι θαυμαστές της δεν θα ήθελαν να τη δουν να υποδύεται μια καλόγρια. Τελικά ο ρόλος κατέληξε στην Γούπι Γκόλντμπεργκ. Όταν ξεκίνησε η παραγωγή της ταινίας, το σενάριο υπέστη πολλές αλλαγές από αρκετούς σεναριογράφους όπως Κάρι Φίσερ, Ρόμπερτ Χάρλινγκ και Νάνσι Μέγιερς. Με την ταινία πλέον να μην έχει σχεδόν καμία σχέση με το αρχικό σενάριο, ο Ρούντνικ ζήτησε να χρησιμοποιήσει ένα ψευδώνυμο και έτσι στους τίτλους ο σεναριογράφος ονομάζεται Τζόσεφ Χάουαρντ.

Soundtrack 

Το soundtrack της ταινίας κυκλοφόρησε σε συνδυασμό με την ταινία και περιείχε τα μουσικά σκετς που εκτέλεσαν οι ηθοποιοί, προ-ηχογραφημένα τραγούδια και ορχηστρική μουσική από τον Μαρκ Σάιμαν. Το άλμπουμ έκανε το ντεμπούτο του στη 74η θέση στο Billboard Top 200 Albums Chart και έφτασε μέχρι τη 40η. Παρέμεινε στο τσαρτ για 54 εβδομάδες και έγινε χρυσό με πωλήσεις 500.000 αντιτύπων.

Track listing
 "The Lounge Medley" ("(Love Is Like a) Heat Wave"/"My Guy"/"I Will Follow Him") - Deloris & The Ronelles
 "The Murder" 
 "Getting Into the Habit" 
 "Rescue Me" - Fontella Bass
 "Hail Holy Queen" - Deloris & The Sisters
 "The Wallflower (Roll With Me Henry" - Etta James
 "Gravy For My Mashed Potatoes" - Dee Dee Sharp
 "My Guy (My God)" - Deloris & The Sisters
 "Just a Touch Of Love (Everyday)" - C+C Music Factory
 "Deloris Is Kidnapped" 
 "Nuns to the Rescue" 
 "Finale: I Will Follow Him ('Chariot')" - Deloris & The Sisters
 "Shout" - Delores & The Sisters & The Ronelles
 "If My Sister's in Trouble" - Lady Soul

Box office
Με προϋπολογισμό 24.000.000 δολάρια, η ταινία έκανε άνοιγμα τριημέρου στη 2η θέση με 11,8 εκατομμύρια δολάρια. Συνολικά συγκέντρωσε 139,6 εκατομμύρια δολάρια στο αμερικανικό box office και 92 εκατομμύρια δολάρια στον υπόλοιπο κόσμο. Παγκοσμίως απέφερε 231,6 εκατομμύρια δολάρια.

Βραβεία & Υποψηφιότητες 

Η ταινία ήταν υποψήφια να συμπεριληφθεί στη λίστα AFI 100 Χρόνια... 100 Γέλια του Αμερικανικού Ινστιτούτου Κινηματογράφου.

Συνέχεια
Η επιτυχία της ταινίας ακολούθησε μια σύνεχεια με τίτλο Τρελές Αδελφές 2 (Sister Act 2: Back in the Habit) που κυκλοφόρησε στις 10 Δεκεμβρίου 1993. Η Γούπι Γκόλντμπεργκ επανέλαβε το ρόλο της ως Ντελόρες Βαν Καρτιέ και σχεδόν όλο το υπόλοιπο καστ της πρώτης ταινίας επέστρεψε, συμπεριλαμβανομένων των Μάγκι Σμιθ, Κάθι Νάτζιμι, Γουέντι Μακίνα και Μέρι Γουίκς. Την ταινία σκηνοθέτησε ο Μπιλ Ντιουκ. Σε αντίθεση με την πρώτη ταινία, ελάβε κυρίως αρνητικές κριτικές ενώ η απήχησή της στο box office ήταν μικρότερη με 57,3 εκατομμύρια δολάρια στην Αμερική.

Παραπομπές

Εξωτερικοί σύνδεσμοι
 Tρελές Αδελφές στο IMDb

Αμερικανικές ταινίες
Ταινίες του 1992
Αμερικανικές κωμικές ταινίες
Αγγλόφωνες ταινίες
Αμερικανικές αστυνομικές κωμικές ταινίες
Αμερικανικές μουσικές κωμικές ταινίες
Ταινίες γυρισμένες στη Νεβάδα
Ταινίες γυρισμένες στο Σαν Φρανσίσκο
Ταινίες γυρισμένες στο Λος Άντζελες